White Hat Orthography:

Ake Ik̄t̄omi t̄ak̄u ot̄a k'iɳ ye. Uɳk̇aɳ maġak̄sic̄a ot̄a waɳwiċayaɳk̄e. Uɳk̇aɳ maġak̄sic̄a waɳ heye, ”Ċiye, hena t̄ak̄u ċa yak'iɳ he? eye. Ċa Ik̄t̄omi heye, iɳṡe lena olowaɳ yelo,” eye. Yuɳk̇aɳ maġak̄sic̄a k̄i, ”Ċiye u na waɳjila eṡa uɳk̄ic̄ahiyayap̄i ye,” eye, yuɳk̇aɳ Ik̄t̄o heye, ”Hiyup̄i na iyot̄ak̄a p̄o,” eye. Ċa maġak̄sic̄a k̄iɳ iyuha el up̄i na okṡaɳ hinajiɳp̄i. Yuɳk̇aɳ Ik̄t̄o heye, ”Olowaɳ waṡte waɳji awahiyayiɳ k̄te lo. Iyuha iṡt̄ogmuza p̄o,” eye. Heċeṡ iyuha iṡt̄ogmuzap̄i. Na ik̄t̄o heye, t̄uwa t̄uɳwe k̄iɳhaɳ iṡta ṡaṡa k̄te lo,” eye. Heċeṡ iyuha lila sut̄aya iṡt̄ogmuzap̄i. Na ik̄t̄o wana heya lowaɳ, ”Iṡt̄ogmus waċi p̄o, iṡt̄ogmus waċi p̄o, t̄uwa yat̄uɳwaɳp̄i k̄iɳhaɳ iṡt̄a niḣc̄ap̄i k̄te lo, Iṡt̄ogmus waċi p̄o,” eya lowaɳ. Heċeṡ maġak̄sic̄a k̄i ic̄at'a waċip̄i.

Yuɳk̇aɳ Ik̄t̄o ċaɳk̄sa waɳ k̄aġiɳ na maġak̄sic̄a k'uɳ k̄at'a awiċaye.

Yuɳk̇aɳ waɳji t̄uɳwiɳ na ik̄t̄o waɳyaɳk̄iɳ na heye, ”haɳt̄a p̄o, ik̄t̄omi nic̄asot̄ap̄e lo.” Yuɳk̇aɳ t̄uɳwaɳp̄i na k̄iɳyaɳ naṗap̄i. Heċeṡ t̄uɳwe k'uɳ he iṡt̄a ṡaṡa k̄eyap̄i.